Bude prvým v regióne Stredného východu a zároveň v arabskom svete. "Otcovia mesta" si od toho sľubujú ďalší rozvoj a tým aj nárast príjmov najmä z turizmu. Už teraz patrí Dubaj medzi najatraktívnejšie turistické destinácie na svete. Vlani prilákal 18 miliónov návštevníkov. V roku 2020 očakávajú rekordných 25 miliónov.
Dubajské letisko predstihlo londýnsky Heathrow
Zameranie sa na turizmus nie je náhoda, ale strategický postup. Dubaj chce znížiť svoju závislosť na rope a stať sa celosvetovou oddychovou a zábavnou destináciou. Ako sa ukazuje, Dubajčanom to funguje.
Dve dubajské letiská sa v januári tohto roku stali najväčšou svetovou leteckou križovatkou so 78 miliónmi cestujúcich. Predstihli tak londýnsky Heathrow, ktorý sa doteraz považoval za najväčšie svetové letisko.
Vlani otvorili v meste ďalších 46 nových hotelov. Zhruba tretina HDP, aj priame i nepriame príjmy rozpočtu plynú z turizmu. V roku 2010 generoval osem miliónov USD, v súčasnosti to je 16,5 miliónov a v roku 2020 ešte o 6,5 mil. USD viac. EXPO 2020 má byť o desatinu väčšie ako tohtoročné EXPO v Miláne a vytvorí 227 tisíc pracovných miest hlavne v turistickom priemysle. Bez ďalších investícii do infraštruktúry by však plány boli nereálne.
Expo bude až do roku 2021
EXPO v Dubaji bude medzi 20. októbrom 2020 a 10. aprílom 2021. Hlavnou témou bude "Spájame myšlienky, tvoríme budúcnosť," čo sa prejaví v množstve technických, ale aj iných atrakcií. Dubaj neustále vytvára nové rekordy – od najvyššej budovy a najvyššie položenú reštauráciu, lyžiarske stredisko uprostred horúcej púšte, až po rarity, ako najdlhší zástup pohybujúcich sa vlajok či najväčšia tenisová mozaika na svete.
Medzi novými atrakciami bude napríklad mesto so zmenšenými kópiami slávnych stavieb, krokodílí park, najväčšia palmová botanická záhrada sveta či "Dedinka Expo" napodobňujúca tradičný arabský trh - súk. To všetko neďaleko letiska smerom na Abu Dhabí, v 438-hektárovej štvrti Jebel Ali. Jej súčasťou je aj nové Dubajské obchodné svetové centrum, národné múzeum a univerzita.
Pripravte si peňaženky
Hoci Dubajčania sľubujú, že v najbližších rokoch sa budú orientovať najmä na budovanie hotelov strednej triedy, rátajte s tým, že návšteva EXPO riadne pohne úsporami.
Už teraz patrí Dubaj patrí medzi 25 najdrahších miest na svete a veľmi sa od neho nelíši ani metropola SAE Abu Dhabí. Navyše Dubaj kvôli svetovej výstave zaviedol už v predstihu turistickú daň. Odborníci vyrátali, že týždenný pobyt to predraží o 40 dolárov.